정조 11년
丁未八月二十九日卯時上御熙政堂進書入侍時行都承旨沈豐之左承旨趙衍德右承旨朴天衡左副承旨曺允大右副承旨洪仁浩同副承旨南鶴聞假注書李羲觀趙台榮記事官李宗烈記注官承膺祚入就庭行四拜禮以次分東西陞殿上曰進書事分付豐之承命分付奎章閣原任提學李福源兪彦鎬提學金鍾秀檢校提學吳載純提學李性源原任直提學朴祐源直提學李秉模原任直閣金憙檢校直閣徐鼎修原任直閣鄭東浚檢校直閣鄭大容待敎尹行任等入就庭行四拜禮樂作拜訖樂止鍾秀奉書函跪傳豐之豐之跪受置于案鍾秀還降階行四拜禮樂作拜訖樂止通禮跪告禮畢上曰閣臣陞殿賤臣承命出傳福源等以次陞殿上曰大臣備局堂上引見台榮承命出與領議政金致仁左議政李在協行司直金華鎭戶曹判書徐有隣行副司直徐有寧金履素知敦寧徐有慶兵曹判書鄭昌順刑曹判書尹蓍東行副司直李敬懋行副司直金持默事變假注書金膺著等偕入進伏致仁曰涼意日緊聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今月已盡矣臣等之日夜所顒祝者自來日當爲擧行乎上曰其在愼重之道有難輕易設廳在昔辛丑明聖聖后時初無設廳之事只出捲草官矣其時所不設者今若設之誠爲張大予意姑俟來月念間更議似不妨矣致仁曰來月卽彌月之朔邦慶安知不在於念前耶臣意則趁卽設廳以副臣民至願實合事宜矣在協曰辛丑則似由於外廷之不知而然也上曰差出捲草官之時外廷豈不知之乎福源曰來月乃是彌月之期設廳之擧恐不宜遲待念間也上曰設廳卽儀文間事今番則凡事欲自內措備外面儀文雖或不備亦何妨之有致仁曰聖敎雖如此臣民所仰望惟在趁今設廳而又復遷就則群情抑鬱有不可勝言矣上曰摠戎使之不爲行公於藥院誠爲過當何處必得來郭汾陽然後可爲藥房提調乎致仁曰前提調旣以此遞免則其所撕捱似無怪矣上曰前提調則乃以久仕故許免矣致仁曰藥房提調徐有寧除拜以後尙不供仕本院事可悶矣今姑許遞何如上曰依爲之致仁曰卽今正卿中無可合藥院之人且伏聞頃日筵中已有上下酬酢云都承旨沈豐之提調擢擬事分付銓曹何如上曰依爲之出擧條福源曰御製上進實是罕有之盛擧凡在臣隣孰不欣忭而如臣無似忝叨閣班尤切慶幸之下情矣上曰十年間詩文裒輯至爲六十卷亦不料如此之多矣先朝御製編次之役先卿實始膺之而予嗣服後設閣之初卿又首膺閣任又參今日進書之班父子兩代俱有此事在卿當以爲榮幸矣福源曰聖敎及此臣父冥冥中如有知必當感泣矣上曰先朝每十年編次原編旣成之後又有續編別編其時編次效勞綾恩君具允明爲最且進書之儀亦始自此人之建白矣福源曰然矣上曰繼先卿而任編次者趙明履乎福源曰故奉朝賀元景夏亦爲編次矣上曰其時編次人生存者徐命膺蔡濟恭及綾恩君也仍命書傳敎曰御製詩文之十年一帙旣有成命今日告完進呈六十卷二件之校正其勞不些四年之內仕日恰近千日豈可無紀勞之擧檢校提學吳載純原任直提學徐浩修直提學李秉模竝加資原任直閣金憙直閣鄭大容大鹿皮一領賜給外此諸閣臣勤雖有多寡之別自是職掌不必論賞而原任提學徐命膺蔡濟恭在先朝掌編次逮予御極又叨是任可謂稀貴兩閣臣家令該曹食物輸送草本書寫閣屬官正本書寫寫字官以下幷依別單判下賞典捧傳旨其中寫字官近千張以上待窠隨卽收用事分付又命書傳敎曰御製編次之式始於先朝以十年爲一編亦遵先朝原編編次之故事也編次閣臣今當論賞豈無感舊念古之意乎故奉朝賀李喆輔首膺編摩之命多年勞績先朝每加稱賞李判府事亦於設閣時首當本任又參進書之班事可謂不偶然故奉朝賀元景夏故判書趙明履編次之勞皆最久遣禮官致祭進書之儀始於此重臣之建白原本近藏于眞殿綾恩君具允明家令該曹衣資食物輸送上曰昨聞奉朝賀趙暾前此有侍從臣父例加之資而初不受出云此便是降資也將何以處之致仁曰雖無聖敎此事臣於今日固將奏達矣蓋趙暾之不出例加恩資雖出於不敢干恩之意而其在事體誠過當臣意則推恩加資自上特命追給似好矣上曰當爲追給矣仍命書傳敎曰今聞奉朝賀趙暾以侍從臣父當加資而尙不爲之云所執過矣旣聞之後不可置之今日政下批事分付上曰昨因堂箚有經筵情病外譴罷之命而聞諸臣皆有衆所共知情病云譴罷之典無所施矣致仁曰近來聖上頻開經筵臣不勝欽仰而昨日講筵以經筵不備旣命旋停堂箚所論可謂得體今朝詣闕後聞之則皆有情病而然云懸病及未肅拜經筵幷姑改差今日政差出何如上曰依爲之出擧條上敎鍾秀曰卿之謝箋幾時當爲之卿家壽宴予初未聞知再昨夕始因他事聞之乃有食物輸送之命矣先朝廣孝錄卿等亦嘗見之乎鍾秀曰食物頒賜恩造罔極誠不知所達謝箋臣退出後當卽書進矣上曰近來亞卿乏人昨日同義禁前望無可點者矣致仁曰亞卿旣乏人不可不陞擢而嶺伯金光默於通政中久次且是可用人向於春間欲爲陞擢而伊時光默在錦營方當大賑故未果矣上曰嶺伯則方在藩任今雖加資無益於在京乏人目下位著苟艱甚矣在京人中誰可爲之兵曹堂上李祖源何如致仁曰李祖源則加資不久而若自上特擢豈拘於此乎上曰李祖源加資何時爲之性源曰再昨年矣上曰然則太驟矣致仁曰如此則似當以銓曹久次擢用矣上曰如李時秀履歷正宜陞資而新北伯方當碑役訖役後當爲加資一門兩人同時陞資似涉如何矣致仁曰如徐鼎修亦合陞用矣上曰畿伯陞資屬耳此亦似有嫌礙矣仍命書傳敎曰近來亞卿乏人觀於昨日同義禁望可知其苟簡亞卿現窠今日政問于大臣陞品備擬上曰訓將頃日春塘臺殿座時以試官在通化門外引義不進屢飭而後始入來國體寧容如是乎致仁曰臣則今始承聞矣武將處義異於文宰殿座之時尤有別焉國體所在萬萬未安訓鍊大將李敬懋罷職何如上曰依爲之出擧條允大曰訓鍊大將李敬懋罷職事命下矣將兵之任不可一刻無摠察之人何以爲之敢稟上曰都提調摠察可也允大曰訓鍊大將以都提調摠察事命下矣在前如此之時有都提調命招之例或有從事官發牌聽傳敎之規今番則何以爲之敢稟上曰從事官發牌聽傳敎可也出擧條上曰訓鍊大將姑勿出代出榻敎上曰向於捕將處申飭査事而至今不得尋覓云此事將何以處之致仁曰日昨捕將趙圭鎭來見小臣以爲終不得跟捕云其在懲後之道該大將恐不可不嚴處矣上曰捕將事在國體誠萬萬寒心仍命書傳敎曰國綱也獄體也至於近日捕廳事而可謂掃地矣名以捕廳似此査事惟以延拖爲主若此則捕廳革之無妨當該大將竝削職跟捕捕校亦竝遠地充軍捕將之代除已經前度査事人令該曹卽爲差出待下批牌招傳授命召及大將牌傳令牌上曰李敬懋平日避事甚矣今番欲除捕將使當査事而又因他事罷職可謂適中其願捕將望極苟艱除在外外似難分排矣昌順曰臣當出往詳問而入奏矣上曰唯昌順退出還入進奏曰臣出問則捕將望曾經十一人皆有故新通則必以曾經禁軍別將都監中軍人備擬而柳鎭恒未經都監中軍李明運未經禁軍別將而此外無可合人矣上曰李明運則兄弟不可幷擬柳鎭恒可謂單望矣上曰李柱國雖在罷職亦當檢擬乎致仁曰廟薦則雖或不拘罷散而本曹政目不可檢擬矣上命書傳敎曰捕將擬望聞甚苟艱前知義禁李柱國敍用允大曰左邊捕盜大將趙圭鎭右邊捕盜大將李漢昌削職事命下矣在前如此之時有曾經捕將權察之例今番則何以爲之敢稟上曰出代間禁衛大將徐有大權察牌招聽傳敎可也出擧條上曰右捕將姑勿出代左捕將兼察牌招聽傳敎出榻敎致仁曰此江界府使李頤祥上疏也盛陳江民蔘弊難支之狀以爲信蔘二百四十斤別貿猝然責徵於秪殘三千之戶則其魚駭鳥竄東走北去不待智者而知之依丙寅年例一百斤自本府貿納尾蔘四十斤內從略分定而信蔘添價自有其例丁卯則許以隨其品色高下一從市直施行民到今便之今亦依丁卯年例從其蔘品折其添價則遠方之蔘庶或有聞風而至者而低昻折定之道亦非付之於奸鄕猾吏之手者戶曹計士旣以稅蔘年年下來另擇勤幹解事者以送俾有商確則事歸完備例貿蔘每以米綿參互劃送而列邑木品年久尺短至於小米屢豐之餘賈用不售今或以米綿分劃則尤無以措手矧此信蔘價純錢上下其亦自來之規凡此數事不可不變通請令攸司一依丙寅定奪施行矣江蔘之弊自上已洞燭之今不必煩陳而信蔘二百四十斤別貿又在此際本倅之疏請變通其勢無怪丙寅年例雖未知如何而許多之數誠難專責於本府依舊例北關蔘四十斤尾蔘十斤平安監營蔘二十斤許其分定則本府當納之蔘爲一百七十斤信使之行當在再明年春夏間則分兩年備納似不甚難至於價本添給每行引例實非可繼之道而仰體我聖上視江民若恫之德意體蔘每一錢添價一兩而若其隨品色高下其價惟在本倅從長量處之如何計士商確之請事面不然非所可論純錢上下亦有已例依所請施行似好諸大臣諸堂方入侍下詢處之何如上曰大臣及曾經西伯人各陳所見可也福源曰前後信使時分定已例臣未及考見關北蔘路廣狹亦未詳知無以指的仰對矣在協曰此已與首相相議者而臣意則北關所分定者稍似過多矣彦鎬曰臣新自西歸備悉江民難支之狀信蔘之全數責徵萬無其望雖未知北關事勢與丙寅已例之如何而今此移定之數臣意則猶以爲少不見其過多矣華鎭曰俄與大臣已有商確而北關邑力不及西路分定之數不宜過多至於尾蔘三甲雖稱産蔘之地各人之私自採得與江界之領民入山一時採取有異則尾蔘之收合造成似有難便之端矣鍾秀曰臣於待罪關西時亦以江民蔘弊狀聞請移送卜定蔘於北道而蒙允矣目下移送多少臣未知何以則可而至於添價一款從前添補已多一向隨請隨添誠非可繼之道大抵蔘價之漸踊由於私商之漸多道臣若痛禁私商以杜滲泄之路則自有其效此則臣所經歷而知之者當此蔘弊到極之日惟此一事猶可爲救弊之本矣性源曰北關蔘事臣未及赴任姑未詳知而待罪西關時粗知蔘弊營邑別貿及私商賣買若一切嚴禁則不待遠求於中山及北關本府一年之採足當一年之用且添價一款反歸於滋弊槪蔘節入山之民採者少而不能採者多畢竟戶役收捧時每致增斂以準高直小民之受困職由於此矣有隣曰信蔘事頃承下敎有司諸堂齊會籌司爛加商確於曾經道臣俄於賓廳就議大臣有所料量而目今變通之道惟有分力添價兩條分力之道領相已爲陳達而從前北道分定每緣道臣之疏啓稱頉初雖數多終必減縮至於尾蔘有體必有尾北蔘亦豈無之而輒以無例頉免臣意則除尾蔘以四十斤體蔘卜定於北道使之分兩年備納而嚴飭本道無敢如前頉免二十斤體蔘分定於關西各邑則江界所納幾減四分一而又於今明兩年分半備納其所紓力不啻夥然在江民實爲莫大之惠添價一事諸議參差姑未底定臣亦不敢臆對而大抵毋論分力與添價營邑各處私商潛買之路若不嚴斷則凡所措劃便歸無實觀於癸卯年之牢塞甲辰條之預貿可見其已試之驗此一款別般關飭道臣及江界府使以爲一以布德意一以守法禁之地恐合事宜矣上曰有司堂上亦陳所見可也蓍東曰分定事籌司商確時多有西北各三十斤之議而大臣今已酌定陳達至於添價事江民中入山者少而手自採得受廉價不爲厲不採者多而皆應戶役納高價大有害添價之於江民有損而無益北伯所奏誠然矣秉模曰臣於西北蔘政未諳事情之如何而頃於籌司商確時參聞諸論則箕營二十斤北關四十斤分定似爲適中矣致仁曰北關雖無尾蔘卜定之例臣嘗見北蔘之品劣而價輕者則專取尾頭之細小者和糊造成大如手指若令不糊造而以本色貿納則此是尾蔘北關尾蔘難辦之說臣實未曉也今臣等所奏或請分定或請添價或請純錢無不曲從其言矣如是而江民無息肩之效信蔘有愆期之患則不善擧行之責本倅烏得免乎上曰依爲之北蔘勿論尾體蔘以四十斤爲定可也出擧條上曰江界民戶漸至縮少云何故也致仁曰洪益弼爲府使時還集三四千戶至今有賴云矣上曰行何德政而致此也華鎭曰江界民俗朝聚暮散槪與他處有異矣致仁曰凡事莫不在人苟得其人皆可善做矣上曰卿言然矣今此蔘事亦惟在方伯守令之如何矣鍾秀曰守宰得人民戶滋多則稅蔘亦自隨加矣致仁曰頃因懷德儒疏靖節祠請額事有議大臣稟處之命竊謂朴彭年精忠壯烈昭日月而崒泰山可以垂耀千古而至如宋愉遯世自靖人至今誦其高風宋甲祚信道守義辦大節於凶焰方熾之際金慶餘守正潔身爲世表準宋尙敏地實寒微行篤倫常卒能甘受靡爛爲師致死亦皆赫赫昭人耳目列朝以來或許腏食或贈爵秩或賜易名褒尙之典靡有餘蘊而第念院宇恩額事體甚重雖從祀大賢若疊享諸院則未嘗一一宣額難愼之意自古而然朴彭年主享之院至於五六皆已賜額則今不必每院請額以傷謹嚴之體儒疏中以成三問河緯地胎生地建院賜額爲證今臣所奏雖似有斑駁之嫌此外三臣則亦未嘗以此建院矣見今八域之內鄕賢祭社者指不勝屈而諸生尊奉其心無窮隨籲隨許屑越反甚臣意則儒疏所請今姑置之恐亦無妨矣上曰依爲之致仁曰因此而有仰達者前後儒疏所請多下該曹稟處之命矣設有疊享疊額之不必許施者爲該堂者苟或難愼則士論紛起誚謗滿至誰肯冒此而防啓乎恩數屑越事面反輕此宜深留聖意處也上曰卿言好矣此後疊享處賜額該曹勿爲覆啓可也出擧條上曰近日臺諫之違牌初則莫知其故昨因承宣始聞之誠過當矣且禁府刑曹自今月不用刑云雖出於十分愼重之意旣無朝令或用或不用事體終涉如何矣致仁曰諸臺事非全然無故而然也蓋以今月以後傳啓爲未安而今月則猶或可爲當月之不敢傳啓實有故例而至於各司之不用刑亦前例然矣上曰壬申則邦慶以前初不如此邦慶以後始如此矣致仁曰若設廳直宿則此等事例不爲之雖以此等事言之亦多有掣肘處來月則卽爲設廳似好矣上曰些少掣肘亦何妨之有仁浩曰大臣旣以臺啓事仰奏而諸臺初非無端違牌則自來月循例請牌萬萬未安臣待罪該房故敢達矣上曰無例之事何必乃爾允大曰諸宰如有稟奏之事可以進前矣持默曰別無稟奏之事矣上曰無可奏則不進前可矣何必言無可奏之事乎仍命書榻敎曰御營大將金持默推考上敎彦鎬秉模曰御製碑文卿等俱已寫之乎彦鎬秉模對曰已寫之矣上曰直提學出去持入可也上曰先朝甲午前陵寢未立碑處碑役凡四處而今又於德源慶興赤田等處立碑且今年卽太宗誕降之年事不偶然矣御製碑文將何以陪往乎性源曰御製碑文事體重大盛于龍亭率閣吏陪往似宜矣上曰不必如此爲列邑除弊可也御書碑文若於卿行齎去則亦可以除弊而草圖書昨日二更始入啓卿行前不可及矣永興府使今適上來當使齎去矣性源曰前北伯卽碑文書寫官也若定送差員使之書寫則當以京畿江原道守令定送而聞今碑役尙遠咸興碑石今始浮出慶興碑石今始細釘云差員不必定送待臣交龜後前北伯蹔留高山館書出似爲未晩矣上曰勿定差員交龜後書出可也先朝碑役時方伯守令皆加資韓用和若加資則何如致仁曰韓用和便是儒生加資無益且見帶判官加資則例當遞解矣性源曰寫字官不可不用善手當自京揀擇下去矣上曰須得善爲北漆者用之可也性源曰匠手亦不可不自京擇往矣有隣曰非京中匠手決不可爲矣上曰尹東暹處篆文催促書進可也性源曰交龜後當卽前進前北伯所寫碑文當使安邊府使陪來臣營乎上曰此則從便爲之御製御筆到五里程具儀仗迎進可也碑役時深北則卿不可自往將何以爲之性源曰將送親裨與地方官眼同看役矣昌順曰卽見全羅監司沈頤之移文則南原私賑人朴弼彦所納穀物只是百石而該曹誤以千石覆啓至蒙衛將除授之恩云前授衛將敎旨還收爻周何如上曰刑判卽伊時回啓銓堂也果有此錯誤之事乎蓍東曰臣矇然不能記得謹當出往詳問而仰奏矣上曰唯蓍東退出還入進奏曰果有伊時錯誤之事矣上曰敎旨自兵曹收還可也昌順曰懷仁幼學鄭東堡上言有招問後登對稟處之命矣臣招問東堡則以爲渠之家計稍優欲爲國捐貲以其所居隣近邑懷仁文義兩邑軍器自當修補云渠果有爲國效誠之意則修補物力自當備納自官修補之後監兵營或狀請論賞可也今此上言者蓋出於先探朝家賞典之如何以爲修補之計要賞干恩民習可駭故臣嚴斥退送而旣有登對稟處之敎敢此仰達矣上曰猥濫之罪各別懲治可也出擧條上曰南山擧旗北岳放砲自古有之今番鍾閣擊鍾人猶是古例所許而但是四件事外故罪之矣致仁曰民習之如此誠可痛矣秉模奉進御製碑文上曰御製碑文諸大臣見之乎致仁等曰未及奉覽矣上命秉模讀御製碑文秉模讀訖上敎致仁曰卿知金石妙理乎前面書大篆則何如致仁曰金石妙理臣實不知而私家立碑必於碑額上刻篆矣命退諸臣以次退出